3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์ และบริการ

1.  ผลิตภัณฑ์เพื่อการค้าปลีก บริษัทฯ แบ่งสายผลิตภัณฑ์ออกเป็น 5 กลุ่มหลัก ดังนี้

    1.  ผลิตภัณฑ์ กลุ่มวัสดุก่อสร้างและอุปกรณ์ปรับปรุงบ้าน ประกอบด้วย บล๊อคปูถนน ปูนซิเมนต์
        ฉนวนกันความร้อน ไม้แปรรูป ไม้ประดิษฐ์ เช่น ไม้คิ้ว ไม้บัว ประตู วงกบ หน้าต่าง
        กระเบื้องหลังคา ผลิตภัณฑ์ฝาผนัง ประปา สี อุปกรณ์ประตู หน้าต่าง อุปกรณ์สวน
        ฮาร์ดแวร์ เครื่องมือช่าง เป็นต้น

    2.  ผลิตภัณฑ์ กลุ่มห้องน้ำและสุขภัณฑ์ ประกอบด้วย เซรามิค สุขภัณฑ์ อุปกรณ์ที่ใช้ในห้องน้ำ
        ก๊อกน้ำ อ่างอาบน้ำ ฉากกั้นอาบน้ำ เป็นต้น

    3.  ผลิตภัณฑ์ กลุ่มเครื่องครัวและเครื่องใช้ไฟฟ้า ประกอบด้วย เครื่องดูดควัน เตาแก๊ส
        ชุดครัว เตาอบ แอร์ ตู้เย็น เครื่องซักผ้า รวมถึงอุปกรณ์เกี่ยวกับภาพและเสียง เป็นต้น

    4.  ผลิตภัณฑ์ กลุ่มอุปกรณ์ไฟฟ้า และโคมไฟ ประกอบด้วย อุปกรณ์ไฟฟ้า และแสงสว่างต่างๆ
        ได้แก่ โคมไฟ ไฟกิ่ง ไฟแขวน หลอดไฟ สายไฟ อุปกรณ์ตัดไฟ ปลั๊ก
        เครื่องใช้ไฟฟ้าภายในบ้าน เป็นต้น

    5.  ผลิตภัณฑ์ กลุ่มเครื่องนอน และสินค้าตกแต่ง ประกอบด้วย ที่นอน ชุดเครื่องนอน ผ้าม่าน
        วอลล์เปเปอร์ พรม ชุดเฟอร์นิเจอร์ อุปกรณ์ของใช้ในบ้าน ของแต่งบ้าน เป็นต้น

2.  พื้นที่เพื่อร้านค้าเช่า

  บริษัทย่อย คือ มาร์เก็ต วิลเลจ ได้สิทธิการบริหารพื้นที่ในโครงการ “หัวหิน มาร์เก็ต วิลเลจ”
  ทั้งสิ้นจำนวน 36,500 ตารางเมตร โดยในจำนวนนี้ได้ถูกจัดสรรเป็นพื้นที่เพื่อร้านค้าเช่าจำนวน
  16,500 ตารางเมตร ปัจจุบันมีร้านค้าเข้าร่วมโครงการแล้วมากกว่าร้อยละ 90 ของพื้นที่ทั้งหมด

3.2 การตลาด และภาวะการแข่งขัน

  ลักษณะตลาด และรูปแบบการแข่งขัน

1.  ภาวะการแข่งขัน

  ปัจจุบันบริษัทฯ เป็นผู้นำในธุรกิจค้าปลีกสินค้าเกี่ยวกับบ้านพร้อมบริการที่ครบวงจร
  ในส่วนของคู่แข่งขัน บริษัทฯ ได้จำแนกผู้ประกอบการรายอื่นที่จำหน่ายสินค้าในลักษณะเดียวกัน
  ได้ดังนี้

1.  ผู้ประกอบธุรกิจโฮมเซ็นเตอร์ ได้แก่ โฮมเวิร์ค (HomeWorks)
    เป็นหน่วยธุรกิจค้าปลีกสินค้าเกี่ยวกับบ้านในเครือเซ็นทรัล รีเทล คอร์ปอเรชั่น (Central
    Retail Corporation) ซึ่งในปัจจุบันเปิดดำเนินการ 10 สาขา

- สาขา เซ็นทรัลบางนา - สาขา โรบินสันรัชดาภิเษก

- สาขา เซ็นทรัลรัตนาธิเบศร์ - สาขา เซ็นทรัล รังสิต

- สาขา เซ็นทรัลพระราม 2 - สาขา เซ็นทรัลเฟสติวัล ภูเก็ต

- สาขา เซ็นทรัลลาดพร้าว - สาขา เพชรเกษม

- สาขา โรบินสันรังสิต - สาขา พัทยาใต้

  อย่างไรก็ตาม บริษัทเห็นว่าธุรกิจนี้ยังมีศักยภาพ และโอกาสทางการตลาดอีกมาก
  การที่มีผู้ประกอบการในธุรกิจนี้เพิ่มขึ้น จะช่วยกระตุ้นให้ผู้บริโภครู้จัก
  และเปลี่ยนพฤติกรรมให้หันมาซื้อสินค้าจากร้านสมัยใหม่ (Modern Trade)
  แบบโฮมเซ็นเตอร์ได้มากและเร็วขึ้น

2.  ผู้ประกอบธุรกิจร้านค้าเฉพาะอย่าง (Specialty Store) ได้แก่
    ร้านค้ารายย่อยที่เน้นการขายสินค้าเฉพาะอย่าง ดังนี้

    -   กลุ่มเซรามิคและสุขภัณฑ์ เช่น ร้านสุขภัณฑ์เซ็นเตอร์ บุญถาวร Decor mart
        แกรนด์โฮมมาร์ท และ อินเตอร์สุขภัณฑ์ โดยมีกลุ่มสินค้าเน้นทางด้านเซรามิค และสุขภัณฑ์
        และจำหน่ายในราคาที่ใกล้เคียงกับบริษัทฯ

    -   กลุ่มเฟอร์นิเจอร์ สินค้าตกแต่งบ้าน ได้แก่ ร้าน Index
        ประกอบธุรกิจค้าปลีกสินค้าที่เกี่ยวกับบ้าน โดยเน้นที่อุปกรณ์ตกแต่ง เฟอร์นิเจอร์
        ชุดห้องนอน ชุดรับแขก เครื่องครัว โดยลูกค้าเป้าหมายเป็นกลุ่มที่มีกำลังซื้อสูง

    -   ร้านค้ารายย่อยที่จำหน่ายเฉพาะวัสดุก่อสร้าง ได้แก่ ร้านของ Cement Thai Home
        Mart ซึ่งเน้นการจำหน่ายสินค้าของกลุ่มเครือซิเมนต์ไทย แต่สำหรับสินค้าประเภทอื่น
        เช่น กระเบื้อง สุขภัณฑ์ สี อุปกรณ์ไฟฟ้า ประปา ยังมีจำหน่ายไม่มาก

    -   ร้านขายสินค้าเฉพาะอย่าง เช่น ร้านขายสี ร้านขายอุปกรณ์ประปา ร้านฮาร์ดแวร์ ฯลฯ
        โดยร้านค้าเหล่านี้ยังขาดในเรื่องความหลากหลายของสินค้า
        อีกทั้งรูปแบบการจัดเรียงยังเป็นแบบเก่า (Traditional Trade)
        ทำให้ขาดอิสระในการเลือกซื้อ

3.  ผู้ประกอบธุรกิจค้าปลีกขนาดใหญ่ เช่น เทสโก้ โลตัส (Tesco Lotus) บิ๊กซี (Big C)
    และคาร์ฟูร์ (Carrefour)
    โดยธุรกิจเหล่านี้มุ่งเน้นด้านการจำหน่ายสินค้าเพื่อการอุปโภคและบริโภคเป็นหลัก
    ไม่เน้นสินค้าเกี่ยวกับบ้าน

    1.  กลยุทธ์ทางการแข่งขัน

  บริษัทฯ กำหนดกลยุทธ์เพื่อการแข่งขันไว้ 4 ด้าน ดังนี้

1.  สินค้า บริษัทฯ มีสินค้าเพื่อการก่อสร้าง ตกแต่ง ต่อเติม ซ่อมแซมบ้านและที่อยู่อาศัยมากกว่า
    60,000 รายการ ทั้งนี้เป็นการสร้างความหลากหลาย
    เพื่อให้ลูกค้าสามารถเลือกซื้อสินค้าได้อย่างครบถ้วนตามต้องการ นอกจากนี้บริษัทฯ
    ยังได้พัฒนาสินค้าบางรายการภายใต้เครื่องหมายการค้าของบริษัทฯ เอง (Private Brand)
    เพื่อเพิ่มทางเลือกให้กับลูกค้าที่ต้องการซื้อสินค้าคุณภาพดีราคาประหยัด เช่น
    สินค้ากลุ่มวัสดุก่อสร้างภายใต้ชื่อ Home Base ผลิตภัณฑ์กลุ่มเครื่องนอน
    และสินค้าตกแต่งภายใต้ชื่อ Home Concept และ Home Living

2.  บริการ บริษัทฯ มีแผนก Design & Installation Service
    ซึ่งให้บริการที่เกี่ยวเนื่องกับผลิตภัณฑ์ทั้งการออกแบบส่วนต่างๆ ภายในบ้าน
    รวมทั้งงานปรับปรุงซ่อมแซม นอกจากนี้ยังมีบริการจัดหาสินค้าพิเศษ บริการจัดส่งสินค้า
    บริการติดตั้ง รวมทั้งการมีพนักงานที่มีความเชี่ยวชาญในตัวผลิตภัณฑ์คอยให้คำปรึกษา
    และแนะนำวิธีการใช้งาน ตลอดจนการแก้ไขปัญหาต่างๆ นอกจากนั้นบริษัทฯ
    ยังมีบริการรับเหมางานติดตั้ง ต่อเติมระบบงานต่างๆ ภายในบ้าน
    นอกจากนี้ยังมีการนำเสนอบริการรูปแบบใหม่ คือ Wood Center ที่ให้บริการด้านการออกแบบ
    และผลิตเฟอร์นิเจอร์ไม้ตามคำสั่งของลูกค้า การให้บริการบำรุงรักษาอุปกรณ์ไฟฟ้า
    และเครื่องใช้ต่าง ๆ ภายในบ้าน (Home Maintenance Services)

3.  ทำเลที่ตั้งและจำนวนสาขา บริษัทฯ
    พิจารณาเลือกเปิดสาขาในพื้นที่ที่สะดวกต่อการเดินทางของลูกค้าเป็นหลัก โดย ณ วันที่ 31
    ธันวาคม 2549 บริษัทฯ มีสาขาทั้งสิ้นจำนวน 26 สาขา
    และมีแผนที่จะขยายสาขาเพิ่มในพื้นที่เขตกรุงเทพ ปริมณฑล และต่างจังหวัดอย่างต่อเนื่อง

4.  การบริหารงาน กลุ่มผู้บริหารระดับสูงของบริษัทฯ เป็นผู้ที่มีประสบการณ์ในด้านธุรกิจค้าปลีก
    และธุรกิจที่เกี่ยวกับวัสดุก่อสร้าง
    ทำให้มีการผสมผสานและแลกเปลี่ยนความรู้ในตัวสินค้าและรูปแบบของธุรกิจค้าปลีก
    อีกทั้งบริษัทฯ ยังให้ความสำคัญกับการพัฒนาระบบสารสนเทศ
    โดยนำระบบคอมพิวเตอร์มาใช้ในทุกๆ ขั้นตอนของการปฏิบัติงาน ตั้งแต่การสั่งซื้อ การรับสินค้า
    การจำหน่าย และการควบคุมสินค้าคงคลัง ซึ่งเป็นผลให้บริษัทฯ
    สามารถลดค่าใช้จ่ายในการดำเนินงานให้ต่ำลง

    1.  กลุ่มลูกค้าเป้าหมาย

  บริษัทฯ มีลูกค้าเป้าหมาย 2 กลุ่ม คือ กลุ่มลูกค้ารายย่อยทั่วไป และกลุ่มผู้รับเหมา
  ทั้งตลาดบ้านใหม่ ตลาดซ่อมแซม และต่อเติมบ้าน (บ้านเก่า)
  โดยตลาดบ้านใหม่จะมีการขยายตัวตามสภาพทางเศรษฐกิจ
  หากสภาพทางเศรษฐกิจอยู่ในช่วงการขยายตัว ตลาดก็จะขยายตัวตาม นั่นก็คือ
  เมื่อผู้บริโภคมีอำนาจการซื้อที่เพิ่มขึ้นก็ต้องการที่จะซื้อบ้านใหม่ที่มีขนาดใหญ่ขึ้น
  ในส่วนของตลาดบ้านเก่าเองก็มีการขยายตัวอยู่ตลอดเวลา ไม่ว่าจะเพื่อการซ่อมแซม บำรุงรักษา
  ตกแต่ง หรือต่อเติมเพื่อรองรับการขยายตัวของครอบครัว
  ซึ่งในระยะหลังตลาดบ้านเก่ามีแนวโน้มการขยายตัวเพิ่มสูงขึ้นอย่างต่อเนื่อง

  ลูกค้าส่วนใหญ่ของบริษัทฯ เป็นลูกค้ารายย่อย และไม่มีรายใดที่มียอดขายเกินกว่าร้อยละ 30
  ของยอดขายทั้งหมด ทำให้บริษัทฯ ไม่มีความเสี่ยงที่จะสูญเสียอำนาจการต่อรองกับลูกค้า

2.  การตลาด และการจัดจำหน่าย

  บริษัทฯ ทำการตลาดโดยเน้นการเข้าถึงกลุ่มลูกค้าเป้าหมายให้ได้ประสิทธิผลสูงสุด
  โฆษณาและประชาสัมพันธ์โดยใช้สื่อท้องถิ่น (Local Media) อาทิ Direct Mail สื่อสิ่งพิมพ์
  วิทยุ โทรทัศน์ เพื่อให้เกิดการยอมรับอย่างกว้างขวางในด้านภาพลักษณ์ของสินค้า
  และการให้บริการที่มีคุณภาพ อีกทั้งยังได้มีการจัดกิจกรรม และ Workshop ต่าง ๆ
  เพื่อสร้างการรับรู้ของผู้บริโภคให้ได้มากที่สุด พร้อมกับการสร้างความภักดีต่อตราสินค้า (Brand
  Loyalty) ผ่านโปรแกรมการสร้างความสัมพันธ์อันดีกับลูกค้า หรือ CRM (Customer
  Relation Management) บริษัทฯ สนับสนุนการขาย โดยได้มีการจับมือกับพันธมิตรทางธุรกิจ
  ไม่ว่าจะเป็นหน่วยงานภาครัฐ เอกชน บริษัทคู่ค้า และสถาบันการเงิน
  ผ่านกิจกรรมทางการตลาดต่าง ๆ ซึ่งจะช่วยเพิ่มช่องทางการจำหน่าย ขยายฐานลูกค้า
  และแสดงควมเป็นผู้นำในธุรกิจ

  ในส่วนของช่องทางการจัดจำหน่าย บริษัทฯ
  ได้ขยายสาขาเพื่อให้ครอบคลุมบริเวณที่อยู่อาศัยหลักในกรุงเทพฯ - ปริมณฑล
  และมีแผนงานในการขยายสาขาไปในเขตเมืองใหญ่ในต่างจังหวัดอย่างต่อเนื่อง

3.  การจัดหาผลิตภัณฑ์

    1.  ลักษณะการจัดหาผลิตภัณฑ์

  บริษัทฯ จัดซื้อสินค้าโดยแบ่งตามสายผลิตภัณฑ์ แยกตามกลุ่มสินค้า โดยมีการสั่งซื้อจากผู้ผลิต
  หรือตัวแทนจำหน่ายทั้งภายใน และต่างประเทศ ในการจัดหา บริษัทฯ มุ่งเน้นที่คุณภาพ
  และความหลากหลายของสินค้าเป็นหลัก โดยจะทำการคัดเลือผู้ผลิต
  หรือตัวแทนจำหน่ายจากความสามารถในการผลิต คุณภาพการผลิต และคุณภาพการให้บริการ
  เบื้องต้นจะพิจารณาจากการได้รับการรับรองมาตรฐานการผลิต
  นอกจากนี้ยังมีการเข้าเยี่ยมชมโรงงานเพื่อพิจารณาคุณภาพโดยรวมอีกด้วย

  บริษัทฯ จัดหาสินค้าจากผู้ผลิต และตัวแทนจำหน่ายกว่า 800 ราย
  ซึ่งโดยส่วนใหญ่ดำเนินงานร่วมกันมาเป็นระยะเวลานาน ซึ่งตลอดระยะเวลาที่ผ่านมาผู้ผลิต
  และตัวแทนจำหน่ายต่าง ๆ ได้ให้การสนับสนุน และดำเนินงานร่วมกันด้วยดีมาโดยตลอด
  ไม่ว่าจะเป็นด้านโฆษณา ประชาสัมพันธ์ การจัดกิจกรรมส่งเสริมการขายร่วมกัน
  การร่วมกันวางแผนทางการขาย และการให้บริการอย่างใกล้ชิด
  การสนับสนุนและเข้าร่วมในสาขาที่กำลังจะเปิด

  สำหรับวิธีการสั่งซื้อสินค้า ในกรณีที่สั่งซื้อสินค้าประเภทเดิม
  สาขาที่ต้องการสั่งซื้อจะจัดทำคำสั่งซื้อภายใต้นโยบายของสำนักงานกลาง
  ส่วนกรณีการสั่งซื้อสินค้าใหม่ สำนักงานกลางจะเป็นผู้ดำเนินการทั้งหมด

2.  ผลกระทบต่อสิ่งแวดล้อม

- ไม่มี -